ArabovMK/tajik-wikipedia-corpus huggingface dataset:
Гаравгон

Гаравгон — шахсе, ки бо зӯр дастгир шудааст ё ба бадали пулу мол ё гузаштҳои сиёсӣ аз тарафи як нафар ё гурӯҳи одамон дар замони осуда нигоҳ дошта мешавад. Барои ғасби гаравгон ё нигоҳ доштани шахс ба сифати гаравгон бо таҳдиди куштан ё расонидани зарар ба саломатии ӯ, ё минбаъд нигоҳ доштани ҳамин шахс бо мақсади маҷбур намудани давлат, ташкилотҳои байналмилалӣ, шахсони воқеӣ ва ҳуқуқӣ ё гурӯҳи шахсон ба иҷро ё худдорӣ намудан аз иҷрои ин ё он ҳаракат ҳамчун шарти озод кардани гаравгон ҷазои маҳрум сохтан аз озодӣ ба муҳлати аз 5 то 10 сол пешбинӣ шудааст. Ҳамин ҳаракат агар такроран аз ҷониби гурӯҳи шахсон, бо истифодаи зӯроварии барои ҳаёт ё саломатии инсон хавфнок, яроқ ё ашёи ба сифати яроқ истифодашаванда, нисбат ба шахси ноболиғ, зане, ки гунаҳкор ҳомила буданашро медонад, шахсе, ки гунаҳгор аз қарор доштани ӯ дар вазъияти оҷизона огоҳ бошад, бо нияти ғаразнок ё кирояи зархаридон, нисбат ба ду ва ё зиёда шахс анҷом дода шуда бошад, бо маҳрум сохтан аз озодӣ ба муҳлати аз 10 то 15 сол ҷазо дода мешавад. Агар гаравгон гирифтан аз ҷониби гурӯҳи муташаккил ё дар ҳолати ретсидиви махсусан хавфнок содир шуда бошад, аз беэҳтиётӣ боиси марги инсон ё дигар оқибатҳои вазнин гашта бошад, бо маҳрум сохтан аз озодӣ ба муҳлати аз 12 то 20 сол ҷазо дода мешавад. Шахсе, ки бо ихтиёри худ ё талаби мақомоти ҳокимият гаравгон-ро озод мекунад, агар дар ҳаракати ӯ таркиби ҷинояти дигар мавҷуд набошад, аз ҷавобгарии ҷиноятӣ озод карда мешавад (Кодекси ҷиноятии Ҷумҳурии Тоҷикистон, моддаи 181). Гаравгон гирифтан ва одамрабоӣ, ки боиси маҳрумият, мушкилот, азобу кулфат, хавф ба ҳаёт ва тандурустии шахси ба гаравгон гирифташуда мегардад, аз ҷониби мақомоти босалоҳияти байналмилалӣ поймолсозии дағалонаи ҳуқуқи инсон дониста шудааст. гаравгон гирифтан як қатор принсипҳои аз тарафи Эъломияи умумии ҳуқуқи инсон муайяншуда, аз ҷумла ҳуқуқ ба ҳаёт, озодӣ ва дахлнопазирии шахсият, озодӣ аз азобу шиканҷа, озодии рафту омад ва ҳимоя аз боздошти ғайриқонуниро халалдор мекунад. гаравгон гирифтан тибқи Конвенсияи байналмилалии зидди гаравгонгирӣ мамнӯъ аст. Моддаи 3 қ. 1 " ҳамаи Муоҳидаҳои Женева аз 12 августи 1949 ҳамеша ва дар ҳама ҷой ин кирдорро нисбат ба ашхоси пуштибонишаванда манъ мекунад. Нигаред низ Эзоҳ Адабиёт.
Гарави воситаҳои пулӣ

Гарави воситаҳои пулӣ — яке аз шаклҳои маъмули гарав дар фаъолияти тиҷоратӣ ва иқтисодии ҷаҳонӣ. Моҳияти чунин шакли муносибати иқтисодӣ аз таъмини назорати қарздиҳанда (кредитор) бар фаъолияти тиҷоратӣ ва иқтисодии қарздор (қарзгиранда) мебошад. Дар асоси шартнома қарздиҳанда метавонад аз болои воситаҳои пулии ба суратҳисоби қарздор дохилшаванда назорат карда, бо ин роҳ иҷрои уҳдадориҳои шарики худро таъмин намояд. Маблағи пулие, ки предмети гарав аст, дар ҳисоби депозити бонк ё идораи нотариалӣ нигоҳ дошта мешавад ва фоизе, ки ба ин маблағ зам мегардад, ба қарздеҳ тааллуқ дорад (моддаи 62 Кодекси граждании Ҷумҳурии Тоҷикистон).
Гарави вексел

Гарави вексел — шакли иҷрои уҳдадориҳо, ки бештар дар фаъолияти бонкҳо истифода мегардад. Бонкҳо ҳангоми бастани шартномаҳо барои гирифтани қарз аз мизоҷони боэътимод иҷрои талаботи махсусро ба миён намегузоранд. Нисбат ба қарзгирандагони боэътимод, корхонаҳо ва муассисаҳои алоҳида, ки бори аввал қарз мегиранд, тартиби дигари муносибатҳои қарзиро истифода менамоянд. Яке аз навъҳои кафолати баргардонидани қарз гарави вексел мебошад. Вексел (коғази қиматнок) аз дорандаи он ба бонк ба тамом нагузашта, муваққатан ҳамчун воситаи замонати қарз ба ихтиёри бонк мегузарад. Пас аз ба охир расидани муҳлати қарз, қарзгиранда уҳдадор аст, бозгашти онро таъмин намояд ва фоизи онро пардозад. Пас аз баргардонидани маблағҳои қарзӣ векселҳо ба соҳибонашон баргардонида мешаванд.
Хуррамдиёр (шаҳрак)

Хуррамдиёр (то 2024 — шаҳраки 2 20-солагии Истиқлолияти Тоҷикистон, таъс. 27 октябри 1967) — шаҳрак дар ноҳияи Дӯстии вилояти Хатлони Ҷумҳурии Тоҷикистон. То 29 марти соли 2012 Ғаравутӣ ном дошт.
Гарави интихоботӣ

Гарави интихоботӣ — маблағе, ки номзад ба вакили Маҷлиси намояндагони Маҷлиси Олии Ҷумҳурии Тоҷикистон пеш аз бақайдгирӣ ва баъди аз тарафи комиссияи ҳавзавии интихобот муайян намудани мувофиқати ӯ ба талаботи Сарқонун ва Қонуни конститутсионии Ҷумҳурии Тоҷикистон "Дар бораи интихоботи Маҷлиси Олии Ҷумҳурии Тоҷикистон" аз маблағи шахсии худ ба суратҳисоби Комиссияи марказии интихобот ва раъйпурсӣ мегузаронад. Ҳаҷми гГарави интихоботӣ ба миқдори 100 (дусад) нишондиҳанда барои ҳисобҳо муайян карда шудааст. Гарави интихоботии номзад дар сурати интихоб шуданаш ба вакилии Маҷлиси намояндагон ба ӯ баргардонида мешавад. Ҳангоми бекор кардани қарори бақайдгирии номзад ва ё интихоб нашудани номзад ба вакилии Маҷлиси намояндагон гарави интихоботӣ баргардонида нашуда, ба буҷаи ҷумҳурӣ мегузарад. Ҳизбҳои сиёсие, ки рӯйхати номзадҳоро ба вакилии Маҷлиси намояндагон дар ҳавзаи ягонаи умумиҷумҳуриявӣ пешниҳод намудаанд, баъд аз санҷиши мувофиқ будани номзадҳо ба талаботи Сарқонун ва қонуни мазкур аз тарафи Комиссияи марказии интихобот ва раъйпурсӣ, аз маблағи худ ба суратҳисоби Комиссияи мазкур мутаносибан ба ҳар номзади пешниҳодшуда ба миқдори 200 (дусад) нишондиҳанда барои ҳисобҳо гарави интихоботӣ мегузаронанд. Гарави интихоботӣ дар сурати аз тарафи ҳизби сиёсӣ гирифтани на камтар аз панҷ дарсади овозҳои интихобкунандагони дар овоздиҳӣ иштироккарда ба ҳизби сиёсӣ баргардонида мешавад. Дар ҳама ҳолатҳои дигар гарави интихоботӣи ҳизби сиёсӣ баргардонида намешавад ва ба буҷаи ҷумҳурӣ мегузарад.
Гарави моли дар муомилотбуда

Гарави моли дар муомилотбуда — шакли иҷрои уҳдадориҳои тиҷоратӣ-молиявӣ. Моли дар муомилотбуда ва ба гарав гузошташуда, моле ба ҳисоб меравад, ки дар ихтиёри гаравдеҳ боқӣ монда, ба ӯ ҳуқуқ дода шудааст, ки таркиб ва шакли табиии моли ба гарав гузошташуда (захираҳои мол, ашё, мавод, маҳсулоти нимтайёр, тайёр ва ғайра)-ро тағйир диҳад, ба шарте, ки арзиши умумии онҳо аз арзиши дар шартнома муайянгардидаи моли ба гарав гузошташуда, камтар набошад.
Гарави мол дар гаравхона

Гарави мол дар гаравхона (Ломбард) — шакли муомилоти пулӣ -молӣ. Гаравхонаҳои дар асоси иҷозатнома (литсензия) фаъолиятдошта метавонанд аз шаҳрвандон молу милки манқулеро, ки барои истифодаи шахсӣ, иҷрои уҳдадориҳо аз рӯйи қарзҳои кӯтоҳмуддат таъйин шудаанд, ба гарав гиранд. Шартномаи гарав бо додани чиптаи гарав аз тарафи гаравхона ба расмият дароварда мешавад. Молҳои ба гарав гузошташуда ба гаравхона супорида мешаванд. Гаравхона ҳуқуқ надорад моли ба гарав гузошташударо истифода барад ва ё аз худ намояд. Дар сурати гум шудан ва ё осеб дидани моли ба гарав гузошташуда зери таъсири ҳодисаҳои рафънопазир (ҳодисаҳои фавқулодаи табиӣ), масъулият ба уҳдаи гаравхона вогузор мегардад. Ҳангоми дар муҳлати таъйингардида иҷро нагардидани уҳдадориҳо аз тарафи гаравдеҳ гаравхона дар асоси иҷроварақаи нотариус метавонад пас аз як моҳ молро мутобиқи тартиби фурӯши молу милки ба гарав гузошташуда (бандҳои 3, 4, 6 ва 7 моддаи 379 Кодекси граждании Ҷумҳурии Тоҷикистон) фурӯшад. Пас аз фурӯши моли ба гарав гузошташуда талаботи гаравхона нисбат ба гаравдеҳ (қарздор), новобаста аз кифоя будан ё набудани маблағи бадастомада барои пурра қонеъ кардани талабот, қонеъгашта ҳисоб мешавад (моддаи 387 Кодекси граждании Ҷумҳурии Тоҷикистон).
Гарав

Гарав — яке аз шаклҳои асосии иҷрои уҳдадориҳо, молу милк ва ё дигар арзише, ки барои таъмини қарз ё дигар намуди кредит пешбарӣ мешавад. Дар ҳуқуи маданӣ Гарав дар ҳуқуқи гражданӣ яке аз воситаҳои асосии таъмини уҳдадориҳост. Ба ҳайси навъҳои асосӣ Кодекси граждании Ҷумҳурии Тоҷикистон чунин шаклҳои Гаравро ҷудо мекунад: ипотека, Гарави молу милки мавриди муомилот, Гарави ашё дар гаравхона; Дар мурофиаи ҷиноятӣ Гарав дар мурофиаи ҷиноятӣ чораи пешгирӣ дониста мешавад, ки аз супоридани маблағ ба депозити мақомоти тафтишот ё судӣ аз тарафи гумонбаршуда, айбдоршаванда, судшаванда ё дигар шахсони воқеӣ ва ҳуқуқӣ барои таъмини ҳозир шудани гумонбаршуда, айбдоршаванда, судшаванда бо даъвати мақомоти таъқиби ҷиноятӣ ва суд иборат аст (моддаи 109 Кодекси мурофиаи ҷиноятии Ҷумҳурии Тоҷикистон); Дар иқтисод Гарав дар иқтисодиёт, яке аз шаклҳои асосии таъмини иҷрои уҳдадориҳои тиҷоратӣ, молиявӣ ва иқтисодӣ. Гаравдиҳанда (мас., қарздиҳанда) ҳуқуқ дорад ба ивази амволи ба ихтиёри гаравгиранда гузоштаи худ, бо молу милк ва ё дигар арзише таъмини иҷрои уҳдадориҳоро талаб намояд (моддаи 364 Кодекси граждании Ҷумҳурии Тоҷикистон). Дар сурати аз тарафи гаравгиранда қисман ё тамоман иҷро накардани уҳдадориҳо, гаравдиҳанда метавонад аз ҳисоби амвол ва ё воситаҳои ба гарав гузошташуда ба андозаи иҷро накардани уҳдадориҳои гаравгиранда пардохти арзиши моли гаравгирифташударо таъмин намояд. Дар баробари пардохти арзиши моли ба гаравгиранда додашуда, гаравдиҳанда метавонад, пардохти ҷубронпулӣ барои саривақт барнагардонидани амвол, хароҷоти судӣ ва дигар ҷубронпулиҳоро талаб намояд (моддаи 361 Кодекси граждании Ҷумҳурии Тоҷикистон). Дар сурати иҷро нагардидани уҳдадориҳо аз тарафи гаравгиранда амвол ва ё воситаҳои молиявии ба гарав гузошташуда метавонанд ба ихтиёри гаравдиҳанда гузаранд ва ё бидуни ин амал иҷро гарданд (моддаҳои Кодекси граждании Ҷумҳурии Тоҷикистон). Яке аз шаклҳои Гарав дар муносибатҳои тиҷоратӣ-иқтисодӣ гарави амволи ғайриманқул мебошад (моддаи 362 Кодекси граждании Ҷумҳурии Тоҷикистон), ки мутобиқи шартҳои он амволи ғайриманқул дар ихтиёри қарзгиранда (қарздор) мемонад, вале дар сурати аз тарафи қарзгиранда иҷро нагардидани уҳдадориҳои худ (мас., саривақт пардохт накардани арзиши амволи ғайриманқул), қарздиҳанда (кредитор) метавонад ҳуқуқи талаб ва ба даст овардани ин амволро пайдо кунад. Нигар низ Гарави воситаҳои ғайриманқул.
Гарави воситаҳои ғайриманқул

Гарави воситаҳои ғайриманқул (Ипотека) — навъи гараваст, ки молу милки ба гарав гузошташуда дар истифодаи гаравдеҳ ва ё шахси сеюм боқӣ мемонад. Предмети гарави воситаҳои ғайриманқул корхонаҳо, иморатҳо, бино, иншоот, манзили иқоматӣ (квартираҳо) дар биноҳои бисёрҳуҷра, воситаҳои нақлиёт ва дигар молу милке, ки аз муомилоти гражданӣ гирифта нашудааст, буда метавонад (моддаи 362 Кодекси граждании Ҷумҳурии Тоҷикистон). Молу милке, ки таҳти гарави воситаҳои ғайриманқул қарор дорад, ба гаравгир дода намешавад (моддаи 367 Кодекси граждании Ҷумҳурии Тоҷикистон). Шартномаи гарави воситаҳои ғайриманқул бояд дар шакли хаттӣ баста ва аз ҷониби идораи нотариалӣ тасдиқ карда шавад (моддаи 368 Кодекси граждании Ҷумҳурии Тоҷикистон). Ҳангоми гарави воситаҳои ғайриманқул, мас., корхона ҳуқуқи гарав ба тамоми молу милки манқул ва ғайриманқули ба он дохилшаванда, мас., ҳуқуқи талаб кардан ва ҳуқуқи истисно, аз ҷумла ҳуқуқе, ки дар давраи гарави воситаҳои ғайриманқул ба даст оварда шудааст, агар дар қонун ва ё шартнома тартиби дигаре пешбинӣ нашуда бошад, пайдо мекунад (моддаи 369 Кодекси граждании Ҷумҳурии Тоҷикистон). гарави воситаҳои ғайриманқул дар фаъолияти бонкҳо васеъ истифода мешавад. Дар аксари кишварҳо мақомоти ҳукуматӣ моликияти шаҳрвандонро ба қайд гирифта, масъалаҳои ба гарав мондани онҳоро назорат ва идора менамоянд. Мас., ҳангоми ба гарав қабул кардани хонаи шаҳрванд ё бинои корхона бонк ба сохтори дахлдори ҳукумати маҳаллӣ муроҷиат мекунад. Агар ин моликият ба гарав гузошта шуда бошад ё онро ҳабс карда бошанд, сохтори ҳукуматӣ барои дубора ба гарав гузоштани он иҷозат намедиҳад. Дар сурати аз тарафи соҳиби воситаҳои ғайриманқул (шахси воқеӣ ва ё ҳуқуқӣ) иҷро накардани уҳдадориҳои ба зимма гирифташуда амволи ғайриманқул дар музояда ба фурӯш бароварда шуда, баргардонидани қарз таъмин карда мешавад. Нигаред Эзоҳ Адабиёт.
Гарави қарз

Гарави қарз — шакли таъмини уҳдадориҳои қарзӣ дар байни қарздиҳанда ва қарзгиранда. Муносибатҳои қарзӣ ҳамкории ду тарафро ҳангоми шиносшавии қарздиҳанда бо фаъолияти қарзгиранда, муайян кардани шартҳо ва имзо намудани шартномаи қарз, ба ихтиёри тарафи дигар вогузор намудани маблағҳои пулӣ, назорати истифодаи мақсаднок ва саривақт баргардонидани қарзу иловапулиро дар бар мегирад. "Гарави қарз" дороиҳои қарзгиранда (мас., хонаи он), замонатнома ё кафолатномаи ҳукумат, бонкҳо ё корхонаҳои дигар буда метавонанд, ки қарздиҳанда онҳоро ҳамчун гарав қабул мекунад. Дар баробари ин қарздиҳанда масъалаҳои бозоргирии гарав, арзиши он, имконоти фурӯши он ҳангоми барнагардонидани қарз ва омилҳои дигари ба он вобастаро муайян менамояд. Ба ҳайси гарави баргардонидани қарз, қарздиҳанда метавонад бино, таҷҳизот, воситаҳои нақлиётӣ, коғазҳои амонат, ашёи хом, маҳсулоти нимтайёр ва амволи дигари қарзгирандаро қабул намояд. Мутобиқи шартномаи қарз қисме аз амволи ба гарав гирифташуда метавонад дар дасти қарздиҳанда ва қисми дигараш дар ихтиёри қарзгиранда боқӣ монда, дар раванди истеҳсолӣ ва тиҷоратӣ истифода гардад.
Гарашкинское

Гарашкинское — деҳаест дар Русия, ки дар ҳайати ноҳияи Богдановичский, вилояти Свердловск медарояд.
Гаранинка

Гаранинка — деҳаест дар Русия, ки дар ҳайати ноҳияи Алапаевский вилояти Свердловск медарояд.
Гаравхона

Гаравхона (ломбард) — муассисаи кредитӣ, ки дар шакли пул бо мондани гарави амволи манқул қарз медиҳад. Нишонаҳои пайдошавии муассисаҳои ломбардӣ ба садаи рост меоянд. Дар садаи муассисаҳои кредитии башардӯстона бо мақсади ба шахсони камбизоат додани қарзҳои бефоиз ва камфоиз, вале бо гарави амвол ташкил ёфтанд. Баъди чанд муддат дар шаҳрҳои Итолиё муассисаҳои ломбардӣ (ломбард аз номи вилояте дар Итолиё — Ломбардия гирифта шудааст) ба фаъолият оғоз намуданд. Дар Олмон аввалин ташкилоти ломбардӣ соли 1498 дар ш. Нюрнберг таъсис дода шудааст. Барои нигаҳдошт дар гаравхона аз шаҳрвандон ашёи манқули дорои таъйиноти истифодаи шахсӣ қабул карда мешавад. Шартномаи нигаҳдошти ашё дар гаравхона бо додани расиди расмии нигаҳдошт аз ҷониби гаравхона ба расмият дароварда мешавад. Ашёи барои нигаҳдошт ба гаравхона супурдашаванда мувофиқи нархи чунин навъ ва сифати ашё, ки маъмулан дар савдо дар лаҳзаи супурдан ва қабули он дар маҳалли нигаҳдошт муқаррар шудааст, нархгузорӣ мешавад. Қонунгузорӣ гаравхона-ро вазифадор кардааст, ки ашёи барои нигаҳдошт қабулкардаашро ба маблағи умумии арзиши он суғурта намояд. Ҳангоми ашёро аз гаравхона нагирифтани соҳибаш гаравхона вазифадор аст онро се моҳ нигоҳ дорад, сипас метавонад ба фурӯш гузорад. Маблағи аз фурӯши ашё бадастомада барои нигаҳдошт ва дигар хароҷоти марбут ба гаравхона пардохт шуда, маблағи боқимонда ба соҳиби мол баргардонида мешавад. (Кодекси граждании Ҷумҳурии Тоҷикистон моддаҳои 378 ва 379). Дар Тоҷикистон аввалин муассисаи ломбардӣ соли 2005 таъсис дода шуда, ҳоло зиёда аз 20 муассисаи ломбардӣ фаъолият доранд.
Гараж

Гараж — утоқ ё ҷоест барои нигоҳ доштан ва баъзан таъмир кардани худрав, мотосикл ва дигар воситаҳои нақлиёт. Онро баъзан дар дохили манзил (ба ҷойи таҳхона, ошёнаи якум), паҳлуи он ё алоҳида берун аз хона ё ҳавлӣ (ба хусус дар наздикии хонаҳои бисёрошёна) месозанд. Гараж аксар вақт аз хишт, чӯб, блокҳои сементӣ, филиз сохта мешавад. Ҳоло барои сарфа кардани истифодаи замин гаражҳои умумии бисёрқабата месозанд ва қароргоҳи алоҳидаи воситаҳои нақлиётро ба иҷора медиҳанд.
Гарбузово (ноҳияи Алексеевск)

Гарбузово — деҳа, яке аз маҳаллаҳои аҳолинишини Федератсияи Русия мебошад. Деҳа, дар ҳайати ноҳияи Алексеевск, ки дар вилояти Белгород қарор дорад, дохил мешавад.
Гарбакарай (ноҳияи Тулун, Иркутск)

Гарбакарай — деҳа, яке аз маҳаллаҳои аҳолинишини Федератсияи Русия мебошад. Деҳа дар ҳайати ноҳияи Тулун, ки дар вилояти Иркутск қарор дорад, дохил мешавад.
Гаранкин (ноҳияи Калачеев, Воронеж)

Гаранкин — деҳа, яке аз маҳаллаҳои аҳолинишини Федератсияи Русия мебошад. Деҳа дар ҳайати ноҳияи Калачеев, ки дар вилояти Воронеж қарор дорад, дохил мешавад.
Гаражи (ноҳияи Кичменгско-Городетс, Вологда)

Гаражи — деҳа, яке аз маҳаллаҳои аҳолинишини Федератсияи Русия мебошад. Деҳа дар ҳайати ноҳияи Кичменгско-Городетс, ки дар вилояти Вологда қарор дорад, дохил мешавад.
Гаравқалъа

Гаравқалъа — ёдгории шаҳристони қадим (асрҳои 2-4 то м.), дар деҳаи Ғарави ҷамоати деҳоти ноҳияи Ёвони вилояти Хатлон. Меъморӣ Ғаравқалъа дар қисмати ғарбии деҳаи Ғарав ва ҳавзаи рӯдҳои Даҳанасу ва Гулисой ҷойгир буда, тарҳи росткунҷа (500 х 600 м.) дошт. Дар аҳди Кушониён маркази водӣ буда, меъмории он замонро дар худ таҷассум кардааст. Шаҳристон аз панҷ қисм иборат буд. Бахши марказӣ, росткунҷа (380х220 м), масоҳаташ 8,4 га, ки аз муҳити атроф дар баландии 6-8 м қарор дошта, онро хандақ (паҳноияш то 40 м) иҳота карда буд. 2. Арк, росткунҷа (100х140), масоҳаташ 1,4 га, дар зовияи шимолу ғарбии бахши марказӣ, ба иртифои 2 м аз он ҷойгир буд. Арк дар иҳотаи хандақ (паҳноияш 6-8 м) буд ва ягона гузаргоҳ онро бо бахши марказӣ мепайваст. 3. Иншооти шаҳркада, ки дар атрофи бахши марказӣ қомат афрохта буданд. Ҳудуди шаҳркада бо девори мудофиавӣ иҳота шуда, то лаҳзаи ҳафриёт бо иртифои 3 м боқӣ монда буд. Роҳи даромад ба шаҳркада аз зовияи шимолу ғарбӣ буд. 4. Гӯрхона 200 м дуртар аз шаҳркада, дар зовияи шимол ва шимолу шарқӣ қарор дошт. Гӯрхона бо шумори зиёди теппаҳояш то деҳаи Гулисойи имрӯза тӯл мекашид. 5. Маҳалли ҳунармандон, ки дар зовияи шарқии шаҳркада қарор ва кӯраҳои сафолпазӣ дошт. Имрӯз аз ёдгории Гаравқалъа танҳо бахши марказӣ ва арк боқӣ монда, қисмҳои дигар ба майдони пахтазор табдил ёфтаанд. Таҳқиқоти бостоншиносӣ дар Гаравқалъа соли 1960 аз ҷониби Э. А. Юркевич оғоз шуда, ҳафриёти минбаъдаро бостоншиносон Б. А. Литвинский, Т. А. Зеймал ва А. Абдуллоев идома доданд. Ҳафриёти асосии бостоншиносӣ дар Гӯрхона ва Арк сурат гирифта, дар бахши марказии Гаравқалъа якчанд шурф гузошта шуд. Майдони умумии таҳқиқшудаи ёдгорӣ 40 м2 аст. Даҳ уфуқи стратиграфию харобаҳои ошкоршудаи арк ва бахши марказии Гаравқалъа имкон дод, ки шаш давраи муттасили ҳаёти шаҳристон муайян карда шавад. Иморатҳои маскунӣ ва ёрирасони Гаравқалъа аз похса ва хишти хом (30-34х30-34х10-12 см) сохта шуда, баъзе деворҳо бо иртифои 1-1,5 м ва паҳноияшон 0,8-1,1 м боқӣ мондаанд. Иморатҳо даҳлезшакл ва тарҳан чоркунҷа (8-12 м) буданд. Утоқҳо ба воситаи роҳравҳо бо ҳам пайваст шуда, баромадашон ба самти ҳавлӣ ё паскӯча буд. Зимни ҳафриёти шаҳристон беш аз 3278 адад маснуоти кулолӣ ёфт шуд, ки аксараш зарфҳои хӯрокпазӣ ва сафолӣ буданд. Бозёфтҳо Таснифи бозёфтҳо: кӯзаҳои якдаста ва дудастаи нақшин; зарфҳои сепоя, ҷомҳои зангӯлашакл; зарфҳои хӯрокпазӣ, зарфҳои обгирӣ ва захирасозии ғалла, равған ва ғ. (хум, хумчаҳо); дукҳои гилин, шаддаҳои сафолӣ ва сангӣ, ангуштарин ва ҳалқаҳои нуқрагин, дастпонаҳои биринҷӣ, мӯйхалонакҳои нақшин; маснуоти сангӣ: уғурак, санги осиёи дастӣ; ашёи филиззӣ: зарфпораи хурди биринҷӣ, сихҳои оҳанӣ адад ҳайкалчаи аспу буз, муҷассамаҳои одамон. Аз ҷумлаи бозёфтҳои ҷудогона табақчаи гирди дорои тасвири асп ва савора мебошанд.
Гарда (наққошӣ)

Гарда — қолаби нақш ё сояқолаб. Наққошон нусхаҳои нақшунигорро аввал дар рӯйи коғаз (бо қалам ё сиёҳӣ; дар сарчашмаҳои назарӣ — сиёҳқаламӣ) кашида, сипас аз болои он сӯзан мезананд. Ин шева вақти иҷрои корро кӯтоҳтар ва нусхабардориро фаннитару осонтар мегардонад. Ҳунармандони гузашта коғазҳои сӯзанзадашударо ахта меномиданд. Ахтаро ба болои танаи сутун, девор, болор ё дигар ҷузъи меъморӣ гузошта, бо сӯзанакҳо устувор менамуданд. Гардаи аз ангишти дарахтони беду сафедор ба шакли талқон (хока) тайёр кардашударо ба халтачаи докагӣ гирифта, ба болои ахтаи часпонидашуда мезаданд, ки дар натиҷа дар рӯйи кӯза ё танаи сутун акси нуқтадори гиреҳ ё ислимӣ ба вуҷуд меомад. Сипас нақшро аз рӯйи он кандакорӣ мекарданд. Ҳунармандон ба қолабҳои наққошӣ арҷ гузошта, онҳоро чун намунаи мероси ҳунарии ниёконашон ҳифз менамуданд. Бинобар ин, гарда ва гардапардозӣ чун намунаи хосси ҳунари бадеӣ то замони мо омада расидаанд. Устоҳои моҳир ва ботаҷриба зарфҳои филиззи (тило, нуқра, мис, биринҷӣ ва ғайра)-ро сиёҳқалам накарда, якбора ба кандакорӣ шурӯъ менамуданд. Дар баъзе мавридҳо сиёҳқаламро пок намекарданд ва он маҳфуз мемонд (масҷиди Дари Шикоф, садаи — аввали садаи, Хуҷанд). Намунаҳои барҷастаи гардапардозӣ дар меъмориҳои Истаравшану Исфараву Хуҷанд, Бухорову Марву Самарқанд, Балху Ҳирот ва ғ. дида мешаванд. Имрӯз низ наққошони Хуҷанд, Исфара, Истаравшан аз гарда васеъ истифода мебаранд.
Гаргатуй (ноҳияи Иркутск, Иркутск)

Гаргатуй — деҳа, яке аз маҳаллаҳои аҳолинишини Федератсияи Русия мебошад. Деҳа дар ҳайати ноҳияи Иркутск, ки дар вилояти Иркутск қарор дорад, дохил мешавад.
Гарданаи Панама

Гарданаи Панама — минтақаи нисбатан камбари қисми ҷанубу шарқии Амрикои Марказӣ, ки Амрикои Шимолӣ ва Ҷанубиро бо ҳам мепайвандад. Дар давраи плиотсен, қариб 3 млн сол пеш пайдо шудааст. Бари камтарини он 48 км. Дар байни кӯҳҳои Кордилйера-де-Верагуа дар ғарб ва Колдийера-де-Сан-Блас дар шарқ воқеъ аст. Ҳудуди давлати Панама мебошад. Релефи қисмати бештари Гарданаи Панама ҳамвории теппадор буда, аз ҷинсҳои вулканӣ ташаккул ёфтааст. Нишебиҳои ҷониби баҳри Карибро бешаҳои тропикии ҳамешасабз пӯшондаанд, қисмати ҷанубии халиҷи Панамаро даштҳо фаро гирифтаанд. Солҳои 1906-14 дар қисмати нисбатан пасти гардана Канали Панама (дарозиаш 81,6 км) сохта шуд, ки уқёнусҳои Атлантик ва Оромро мепайвандад.
Гардана

Гардана — минтақаи хушкӣ, ки аз ду тараф бо об иҳота шуда, ду материк (мас., Гарданаи Суэс ва Гарданаи Панама) ё нимҷазираеро бо материк (Гарданаи Перекоп) мепайвандад, ё ду ҳавзаи обро аз ҳам ҷудо мекунад. (Гарданаи Каролин). Гарданаҳо барои сохтани наҳрҳо ҷойи мувофиқ мебошанд, чунки масофаи онҳо кам аст, мас., Гарданаи Суэс ва Гарданаи Панама.
Грета Гарбо

Ситора дар "Роҳрави фахрӣ"-и Ҳолливуд Грета Гарбо, Стокҳолм, Суэд — 15 апрели 1990, Ню-Йорк, ИМА), дар хурдӣ Грета Ловиса Густафссон — ҳунарпешаи амрикоии шведитабор. Зиндагинома Солҳои 1922-24 дар Омӯзишгоҳи салтанатии театри драмаи Стокҳолм таҳсил кард. Соли 1922 дар кино қувва озмуд. Нахустин нақшҳои чашмрасро дар филмҳои "Достони Йеста Берлинг" (1924, Шветсия), "Паскӯчаи ғамзада" (1925, Олмон) офарид. Соли 1925 ба Ҳолливуд омад. Г. дар филмҳо тимсоли драматикии занони идеалиеро офарид, ки пур аз шӯру илмҳом ва ё дурафтодаву маҳзунанд (филмҳои "Селоб", 1926; "Ҷисм ва шайтон", 1927; "Муҳаббат", 1927; "Бонуи илоҳӣ", 1928). Бо зуҳури кинои овоздор, пас аз аввалин бозии муваффақиятомез дар филми "Анна Кристи", Г., ки садои дурушту ҷаззобе дошт, ночор дар мелодрамаҳо нақшҳои васвасаангез бозид ("Илҳом"; "Барору нобарориҳои Сюзанна Ленокс"; "Мата Хари", ҳама — соли 1931; "Ту маро чӣ гуна мехоҳӣ", 1932). Ӯ эҳсоси печидаю ноаёни қаҳрамонони хешро дар филмҳои сабки классикӣ бо зарофату самимият бозӣ кардааст ("Шоҳбону Христина", 1933; "Анна Каренина", 1935; "Хонуме бо дастагули камола", 1937). Соли 1941 аз саҳнаи кино рафт. Ҷоизаҳо Барои саҳми шоистааш дар ҳунари кино бо ҷоизаи "Оскар" сарфароз гардидааст.